Fiataloktól fiataloknak: diákkedvezményekkel segíti a tanulókat a magyar startup

A hazai diákéletet segítve, 2021 novembere óta töretlenül fejlődik a diákkedvezményeket nyújtó platform, a Diverzum. A magyar startup célja az, hogy közép- és felsőoktatásban tanuló diákok számára exkluzív online kedvezményeket nyújtson, ezáltal megkönnyítve a fiatalok életét. A startup koncepciója egyszerű. A tanulók regisztrálnak, a Diverzum ellenőrzi a diákstátuszukat, ezután pedig a felhasználók hozzá is férnek az ajánlatokhoz. A Diverzumra 14 év felett bárki regisztrálhat, gimisek és egyetemisták egyaránt. Számos díj és elismerése elnyerése mellett a Diverzum jelentős növekedést is elért - annak ellenére, hogy tőkebevonás még nem is történt. Jelenleg 7.500 diák használja a közel 20 partner kedvezményeit, akik márciusban már közel 3 millió forintot költöttek az oldalon keresztül.